Er innvandrere mer kriminelle enn andre? Det skal Statistisk sentralbyrå ha 230.000 kroner for å svare på.

NETTAVISEN MENER: Statistisk sentralbyrå bør levere fakta som kan brukes av begge sider i innvandrings-debatten. Mistanke om politiske hensyn er livsfarlig for byråets autoritet.

Er innvandrere mer kriminelle enn andre nordmenn?



Og hvilke innvandrergrupper har høyest kriminalitet?



Dette er to betente spørsmål i den polariserte debatten om flyktningepolitikk, innvandring og integrasjon. Ingen har fasiten, og derfor bestilte Fremskrittspartiets stortingsgruppe data fra Statistisk sentralbyrå.

Nå har de fått svar: SSB vil bruke ett månedsverk på den relativt enkle jobben (de har statistikken) og setter en kostnadsramme på 186.400 kroner, pluss moms. Det er pris som er langt utenfor hva Fremskrittspartiets stortingsgruppe har råd til.

Saken begynte hos NRK i januar, da Statistisk sentralbyrå ikke ville lage en slik kriminalstatistikk for innvandrere - og henviste til manglende kapasitet.

Les saken hos Aftenposten: SSB vil ikke lage krimstatistikk om innvandrere

Les bloggen Nett på sak: Stopper tall om innvandrer-krim

Det er ikke første gangen at Statistisk sentralbyrå er i kryssilden mellom tilhengere og motstandere av innvandring. Byrået er i en årrekke beskyldt for å ha for lave anslag på innvandringen fremover. På den annen side er det tall fra SSB som ligger bak anslaget om at ikke-vestlige innvandrere i snitt koster velferdsstaten 4,2 millioner kroner i sitt livsløp.

Da Christine Meyer tiltrådte som ny direktører, startet hun karrieren med en artikkel om hvor lite det var forsket på hvor verdifull innvandringen er for Norge.

Og da Statistisk sentralbyrå i januar angivelig ikke hadde kapasitet til å legge frem statistikk om kriminalitet blant innvandrere, ble det tolket som et politisk avslag, så lenge SSB har 883 årsverk å ta av - og spørsmålet er sentralt.

Human Rights Service mener at finansminister Siv Jensen, som har ansvaret for Statistisk sentralbyrå, må gjøre noe: På tide at Siv Jensen kjenner sin besøkelsestid?

I brevet fra Fremskrittspartiets stortingsgruppe vises til at Norge i fjor fikk 31.000 asylsøkere, hvorav 77 prosent menn, og et stort flertall i aldersgrupper som har høyest kriminalitetstilbøyelighet.

- I en slik situasjon er det for oss som stortingspolitikere viktig å få tilgang til relevante fakta om omfanget på kriminalitet blant innvandrere, skriver parlamentarisk leder Harald Tom Nesvik i regjeringspartiets stortingsgruppe.

Han ba om antall straffedømte etter hovedgrupper av lovbrudd, fordelt etter innvandringskategori, kjønn og aldersgruppe - en statistikk som Danmark publiserer hvert eneste år.

Nå svarer Statistisk sentralbyrå med å tilby et forskningsoppdrag, der man også trekker inn sosiale og økonomiske forhold (som Frp ikke har bedt om) - og at resultatet skal publiseres som figurer og noen tabeller i en kort artikkel.

Med andre ord: Fremskrittspartiet ba om en statistisk kjøring av data SSB har fra før, men fikk tilbud om en forskningsrapport og en analyse.

Dermed steg prisen dramatisk.

Da Frp for noen måneder siden bestilte statistikk for sosialhjelpsmottakere etter innvandringsgrunn og land, kom prisen på 32.500 kroner med moms - levert som tabeller. Noe lignende hadde Frp sett for seg nå, men det har altså ikke Statistisk sentralbyrå tilbudt seg å levere.

Nettavisen har ingen holdepunkter for at SSB forsøker å holde tilbake data som er ubehagelige og at man virkelig har tatt et politisk valg om styre statistikken.

Men spørsmålene stilles, og dataene det blir bedt om er helt sentrale. Derfor bør SSB-direktør Christine Meyer skjære igjennom og sørge for at Fremskrittspartiets stortingsgruppe får de tallene de har bedt om. Hvis ikke kommer mistanken om politisk styring til å feste seg blant folk som er skeptisk til innvandring.

Nettavisen mener at Statistisk sentralbyrå ikke kan leve med tvil om at de tar politiske hensyn når byrået blir bedt om tall. Det er spesielt viktig når spørsmålet er politisk betent og statistikken kan være ubehagelig.

Hva mener du? Bør Statistisk sentralbyrå legge frem tall for kriminalitet blant innvandrere, eller må tallene tolkes av forskerne først?